CELEX: 22021D0265
Language: hr
Date: 2021-01-29 00:00:00
Title: Odluka br. 2/2021 Zajedničkog odbora CETA-e od 29. siječnja 2021. o donošenju postupka za donošenja tumačenjâ u skladu s člankom 8.31. stavkom 3. i člankom 8.44. stavkom 3. točkom (a) CETA-e kao priloga Poslovniku Zajedničkog odbora CETA-e [2021/265]

19.2.2021   
               
               
                  HR
               
               
                  Službeni list Europske unije
               
               
                  L 59/45
               
            
         ODLUKA br. 2/2021 ZAJEDNIČKOG ODBORA CETA-e
         od 29. siječnja 2021.
         o donošenju postupka za donošenja tumačenjâ u skladu s člankom 8.31. stavkom 3. i člankom 8.44. stavkom 3. točkom (a) CETA-e kao priloga Poslovniku Zajedničkog odbora CETA-e [2021/265]
         ZAJEDNIČKI ODBOR CETA-e,
         uzimajući u obzir članak 26.1. Sveobuhvatnog gospodarskog i trgovinskog sporazuma (CETA) između Kanade, s jedne strane, i Europske unije i njezinih država članica, s druge strane („Sporazum”), a posebno njegov članak 26.1. stavak 4. točku (d) i članak 26.2. stavak 4.,
         budući da:
         
                     (1)
                  
                  
                     Člankom 26.1. stavkom 4. točkom (d) Sporazuma predviđeno je da Zajednički odbor CETA-e treba donijeti svoj poslovnik.
                  
               
                     (2)
                  
                  
                     Člankom 26.2. stavkom 1. točkom (b) Sporazuma predviđeno je da je Odbor za usluge i ulaganja jedan od specijaliziranih odbora osnovanih Sporazumom.
                  
               
                     (3)
                  
                  
                     Člankom 26.2. stavkom 4. Sporazuma predviđeno je da specijalizirani odbori utvrđuju i mijenjaju svoj poslovnik ako to smatraju primjerenim.
                  
               
                     (4)
                  
                  
                     Pravilom 14.4. poslovnika Zajedničkog odbora CETA-e, kako je utvrđen u Odluci 001/2018 Zajedničkog odbora CETA-e od 26. rujna 2018., predviđeno je da se Poslovnik primjenjuje mutatis mutandis na specijalizirane odbore i druga tijela osnovana Sporazumom osim ako svaki specijalizirani odbor odluči drukčije u skladu s člankom 26.2. stavkom 4. Sporazuma.
                  
               
                     (5)
                  
                  
                     U skladu s člankom 8.9. stavkom 1. Sporazuma stranke ponovno potvrđuju svoje pravo na reguliranje u javnom interesu radi ostvarivanja legitimnih ciljeva javne politike, kao što su zaštita javnog zdravlja, sigurnost, okoliš, što obuhvaća klimatske promjene i biološku raznolikost, javni moral, socijalna zaštita ili zaštita potrošača, ili promicanje i zaštita kulturne različitosti.
                  
               
                     (6)
                  
                  
                     U skladu sa stavkom 6. točkom (e) Zajedničkog instrumenta za tumačenje Sporazuma, kako bi se osiguralo da sudovi osnovani u skladu s odjeljkom F (Rješavanje ulagačkih sporova između ulagatelja i država) osmog poglavlja („Ulaganja”) Sporazuma u svim okolnostima poštuju namjeru stranaka kako je utvrđena u Sporazumu, Sporazum sadržava odredbe kojima se strankama omogućuje da izdaju obvezujuća tumačenja, a stranke ponovno potvrđuju da su se Kanada i Europska unija i njezine države članice obvezale na primjenu tih odredaba kako bi izbjegle i ispravile eventualno pogrešno tumačenje Sporazuma od strane sudova.
                  
               
                     (7)
                  
                  
                     U skladu s člankom 8.31. stavkom 3. i člankom 8.44. stavkom 3. točkom (a) Sporazuma, u slučaju ozbiljnih dvojbi u vezi s tumačenjem koje bi mogle utjecati na ulaganje, Odbor za usluge i ulaganja može, u dogovoru sa strankama i nakon što svaka od njih ispuni svoje unutarnje zahtjeve i postupke, preporučiti Zajedničkom odboru CETA-e donošenje tumačenjâ Sporazuma; tumačenje koje je donio Zajednički odbor CETA-e obvezujuće je za sudove osnovane u skladu s odjeljkom F (Rješavanje ulagačkih sporova između ulagatelja i država) osmog poglavlja (Ulaganja) Sporazuma; Zajednički odbor CETA-e može odlučiti da pojedino tumačenje ima obvezujući učinak od određenog datuma,
                  
               DONIO JE OVU ODLUKU:
         
            Članak 1.
            
               1.   Postupak za donošenje tumačenjâ u skladu s člankom 8.31. stavkom 3. i člankom 8.44. stavkom 3. točkom (a) Sporazuma, kako je utvrđen u Prilogu ovoj Odluci, donosi se kao Prilog Poslovniku Zajedničkog odbora CETA-e, kako je utvrđen u Odluci 001/2018 Zajedničkog odbora CETA-e od 26. rujna 2018.
            
            
               2.   Prilog je sastavni dio Poslovnika Zajedničkog odbora CETA-e, kako je utvrđen u Odluci 001/2018 Zajedničkog odbora CETA-e od 26. rujna 2018.
            
         
         
            Članak 2.
            Prilog je sastavni dio ove Odluke.
         
         
            Članak 3.
            Ova je Odluka sastavljena u po dva primjerka na bugarskom, češkom, danskom, engleskom, estonskom, finskom, francuskom, grčkom, hrvatskom, latvijskom, litavskom, mađarskom, malteškom, nizozemskom, njemačkom, poljskom, portugalskom, rumunjskom, slovačkom, slovenskom, španjolskom, švedskom i talijanskom jeziku, pri čemu je svaka od tih verzija jednako vjerodostojna.
         
         
            Članak 4.
            Ova se Odluka objavljuje i stupa na snagu na dan stupanja na snagu odjeljka F (Rješavanje ulagačkih sporova između ulagatelja i država) osmog poglavlja (Ulaganja) Sporazuma, pod uvjetom da su stranke razmijenile pisane obavijesti diplomatskim putem te time potvrdile da su ispunile potrebne unutarnje zahtjeve i završile potrebne unutarnje postupke.
         
         
            Sastavljeno u Bruxellesu 29. siječnja 2021.
            
               
                  Za Zajednički odbor CETA-e
               
               
                  Supredsjedatelji
               
               Valdis DOMBROVSKIS
               Mary NG
            
         
      
      
         
            PRILOG
            
               PRILOG POSLOVNIKU ZAJEDNIČKOG ODBORA CETA-e
            
            (ODLUKA 001/2018 ZAJEDNIČKOG ODBORA CETA-e OD 26. RUJNA 2018.)
            
                     
                        1.
                     
                     
                        U slučaju ozbiljnih dvojbi stranke u vezi s tumačenjem Sporazuma koje bi mogle utjecati na ulaganje, među ostalim ozbiljnih dvojbi u vezi s određenom mjerom za koju je zahtjev za savjetovanje u skladu s člankom 8.19. (Savjetovanja) Sporazuma podnio ulagatelj druge stranke koji tvrdi da se tom mjerom krši obveza iz osmog poglavlja (Ulaganja) Sporazuma:
                        
                                    (a)
                                 
                                 
                                    stranka može to pitanje pisanim putem uputiti Odboru za usluge i ulaganja;
                                 
                              
                                    (b)
                                 
                                 
                                    u slučaju upućivanja iz točke (a), stranke odmah započinju savjetovanje u okviru Odbora za usluge i ulaganja; i
                                 
                              
                                    (c)
                                 
                                 
                                    Odbor za usluge i ulaganja što je prije moguće odlučuje o tom pitanju.
                                 
                              
                  
                     
                        2.
                     
                     
                        Svaka stranka posvećuje dužnu pozornost primjedbama druge stranke u vezi s člankom 8.31. stavkom 3. Sporazuma i ulaže sve svoje napore da se to pitanje riješi pravodobno i na obostrano zadovoljavajući način.
                     
                  
                     
                        3.
                     
                     
                        U dogovoru sa strankama i nakon što svaka od njih ispuni svoje unutarnje zahtjeve i završi svoje unutarnje postupke, Odbor za usluge i ulaganja može preporučiti Zajedničkom odboru CETA-e donošenje tumačenjâ o relevantnim odredbama osmog poglavlja (Ulaganja) Sporazuma. Ta se tumačenja mogu, među ostalim, odnositi na pitanje treba li se i pod kojim uvjetima određena vrsta mjere smatrati spojivom s osmim poglavljem (Ulaganja) Sporazuma.
                     
                  
                     
                        4.
                     
                     
                        Ako Odbor za usluge i ulaganja odluči preporučiti Zajedničkom odboru CETA-e donošenje tumačenja, Zajednički odbor CETA-e što je prije moguće donosi odluku o tom pitanju.
                     
                  
                     
                        5.
                     
                     
                        Tumačenje koje je donio Zajednički odbor CETA-e obvezujuće je za Sud i Žalbeni sud osnovane u skladu s odjeljkom F (Rješavanje ulagačkih sporova između ulagatelja i država) osmog poglavlja (Ulaganja) Sporazuma. Zajednički odbor CETA-e može odlučiti da tumačenje ima obvezujući učinak od određenog datuma.
                     
                  
                     
                        6.
                     
                     
                        Tumačenja koja je donio Zajednički odbor CETA-e odmah se objavljuju te šalju strankama i predsjednicima Suda i Žalbenog suda koji će osigurati da se o njima obavijeste sudska vijeća Suda i Žalbenog suda osnovana u skladu s odjeljkom F (Rješavanje ulagačkih sporova između ulagatelja i država) osmog poglavlja (Ulaganja) Sporazuma.